Կարեն Օգանեսյանը, օգտվելով դատարանի ընձեռած խոսքի իրավունքից, ընդգծեց՝ հենց սկզբից ընդունել է առաջադրված մեղադրանքը և անկեղծորեն զղջացել արածի համար, որից հետո մանրամասնեց 23 տարի առաջ կատարվածի մանրամասները․«Դեպքը տեղի է ունեցել 1996թ․ԱՄՆ Կալիֆոռնիա նահանգի Բևեռլի Հիլզ քաղաքում։ Այդ օրն աշխատանքս ավարտելուց հետո հանդիպել եմ ընկերոջս ու իր հետ գնացել ենք ընկերուհուն տեսնելու։ Երբ մենք երեքով խոսում էինք, ագրեսիվ վիճակում մեզ մոտեցան մի քանի մեքսիկացի։ Սկզբից չեմ նկատել, որ ընկերոջս հետ վիճում են, քանի որ մի փոքր հեռու կանգնած խոսում էի ընկերուհու հետ։ Հանկարծ 2 կրակոց լսեցի, շրջվեցի ու տեսա ընկերս ընկած է, դեմքն էլ արնաշաղախ է։ Իմ և ընկերոջս անվտանգությունից ելնելով՝ արագ հանեցի ինձ ամրակցված ատրճանակը, որն աշխատանքի բերումով օրինական է ինձ տրվել, ու 2 անգամ կրակեցի մեքսիկների ուղղությամբ։ Միայն հետո եմ իմացել, որ նրանք մահացել են»։